Europavei 39 (Vestland)

**Europavei 39 i Vestland** er et delstykke av europavei 39 med en lengde på 437 km, veien går mellom fylkesgrensen mot Møre og Romsdal og fylkesgrensen mot Rogaland.

## Historikk
### Sogn og Fjordane
Før 1992 var det riksvei 14, og 1992–2000 var det riksvei 1 på dagens vei E39 gjennom Sogn og Fjordane (Nordfjordeid-Folkestad, ikke Kvivsvegen).

Skipenes bru (fra 1960-tallet, 8 meter bred) i Nordfjordeid ble i 2021 erstattet med en bro med bredere kjørebane (13 meter) og eget gangfelt skilt fra biltrafikk. ÅDT på stedet er omtrent 1900.

Mellom Vadheim og Sande i Gaular kommune ble veien utbedret og lagt om i 2013–2016: ny tunnel langs Øksdalsvatnet, veien ble lagt utenom Sande sentrum med bro over Gaula («Sandafossbrua»). Strekningen var smal og veibanen hadde liten bæreevne, og var dels rasfarlig. Nord for Sande ble den gamle utbedret med fjellskjæring og fyllmasser. Anleggsarbeidet ble igangsatt i 2013, og var ferdig 2016. Strekningen fikk 760 meter ny tunnel, 5 broer og 5 kulverter, arbeidet omfattet 9&nbsp;km hovedvei. Samlet kostnad var 680 millioner kroner Fylkesvei 610 ble lagt i kulvert under E39 ved Sande og adkomst til E39 skjer på ramper slik at E39 ikke får kryssende trafikk. Strekningen ble åpnet 27. juni 2016. Traseen forbi Sande sentrum ble skissert som et alternativ i 1898.

Lavik ferjekai ble bygget om og utvidet i 2015 og det ble satt inn batteridrevet ferje (den første i verden) på Ferjesambandet Lavik–Oppedal. Adkomsten til ferjekaien ble samtidig lagt og utenfor bebyggelsen.

### Hordaland
Før 1992 var dagens E39 gjennom Hordaland riksvei 14 (via ferjesambandet Våge–Halhjem gjennom Tysnes til Jektavik i Stord), og 1992–2000 riksvei 1. Nordhordlandsbrua over Salhusfjorden ble åpnet 1994. Det var før det tre ferger langs veien i Hordaland, over Salhusfjorden og Bømlafjorden, foruten dagens eneste ferge over Bjørnafjorden (Halhjem–Sandvikvåg). 

Mundalsbergtunnelen ble åpnet 1973, Eikefettunnelen 1980, Hagelsundbrua 1982, Matrebergtunnelen 1986, Fløyfjelltunnelen 1989 og Masfjordtunnelen 1995.

I 2001 ble trekantsambandet i Hordaland åpnet. Det består av den undersjøiske Bømlafjordtunnelen og to hengebruer som forbinder Bømlo og Stord med fastlandet i Sveio.

Eikåstunnelen med firefelts vei fra Vågsbotn forbi Vikaleitet åpnet for trafikk i 2014. Denne vil senere ikke være del av europavei 39 på grunn av prosjektet Nyborg–Klauvaneset.

## Prosjekter
På strekningen mellom Skei i Jølster og grensen mot Hordaland skal veien legges om eller utbedres de kommende årene (opplysninger fra 2014). 

### Under planlegging

*Strekningen Bogstunnelen via Vadheim til grense Sunnfjord kommune: Veien har varierende bredde og tilfredsstiller ikke gjeldende krav, strekningen planlegges.
* På strekningen Langeland-Moskog i Sunnfjord kommune planlegges ny veilinje gjennom/forbi Førde. Statens vegvesen regner med at anleggsarbeidet vil begynne i 2024. Hensikten er blant annet å legge veien utenom bebyggelsen i Førde der eksisterende E39 er bratt og går i hårnålssvinger i Hallbrendslia, noe som også ventes å bedre trafikksikkerheten. Den planlagte traseen vil innkorte kjøretiden for gjennomgangstrafikken med 10-15 minutter. Strekningen vil for en stor del bestå av en tunnel på 7,7 km. På Storehaug (om lag 260m.o.h.) er det foreslått toplanskryss med påkobling av fylkesvei 57 og av eksisterende E39 mot nord; på Bruland (om lag 20 m.o.h.) er det foreslått rundkjøring. Strekningen er omtalt i NTP 2022–2033 og er planlagt delvis finansiert med bompenger. Mellom Bruland og Moskog (kryss med fylkesvei 613) planlegges et byggetrinn 2.

* Det er foreslått at E39 flyttes fra dagens trasé via Anda-Lote til konsept K10 som innebærer bygging av tunnel under Utvikfjellet og bru over Nordfjorden mellom Svarstad og Frøholm med vei videre til Hornindal og Volda via Kvivsvegen.

* En fire-felts motorvei fra Åsane til Nordhordlandsbrua er planlagt. Strekningen Nyborg-Klauvaneset starter bygging først.

* En ny vei mellom Bergen og Stord, kalt Hordfast, er foreslått. Denne planlegges som en 5 km lang flytebru over Bjørnafjorden, og en 2 km lang hengebru over Langenuen og 25 km ny motorvei.

### Ferdige prosjekter

* Utbedring av en 11&nbsp;km lang strekning Bjørset-Skei ble påbegynt i 2017, og ble ferdigstilt i 2019. Samtidig ble det anlagt 6 km gang- og sykkelsti separat fra bilveien. Steinmasse til anlegget ble tatt fra driving av Kjøsnestunnelen som er en forlengelse av Støylsnestunnelen. Anlegget inngikk i et program for utbedring av E39 mellom Skei og Sognefjorden der det er/var flere strekninger med lav standard (smalt, svingete og mange avkjørsler).
* Myrmel-Lunde (nord for Sande i Sunnfjord og sør for Førde lufthamn, Bringeland): 3,7 km ny vei (stamveistandard) hvorav 1 km i tunnel under bebyggelsen i grenda Myrmel. Påbegynt høsten 2021, ferdig februar 2024. Opprinnelig vei var smal og svingete. Investeringen er anslått til rundt 600 millioner kroner.
* En 9,2 km lang strekning Dregebø-Grytås og Birkeland-Sande nord ble påbegynt i 2014, og ble ferdigstilt i 2016.
* Svegatjørn-Rådal: 16,2 km ny firefelts-motorvei. Påbegynt i 2015, åpnet 31.10.2022.

## Kommuner og knutepunkter
Videre forbindelse: Europavei 39 (Møre og Romsdal)

Videre forbindelse: Europavei 39 (Rogaland)

## Referanser